Το **Škoda Fabia** είναι ένα supermini αυτοκίνητο πόλης της κατηγορίας B που παράγεται από την τσεχική αυτοκινητοβιομηχανία Škoda Auto. Η πρώτη γενιά του μοντέλου, κυκλοφόρησε στα τέλη του 1999, ως ο αντικαταστάτης του Škoda Felicia, και από τον Ιούλιο του 2021 βρίσκεται στην τέταρτη γενιά του. Υπεύθυνη για την σχεδίαση, κατασκευή και παραγωγή του, είναι η Škoda Auto, αλλά το μηχανικό του υπόβαθρο είναι πάντα κοινό με άλλα μοντέλα του Ομίλου Volkswagen. Από την πρώτη γενιά του Fabia μέχρι σήμερα, η τοποθέτηση του κινητήρα είναι σε θέση διαμήκη, ενώ η μετάδοση της κίνησης είναι πάντα στους μπροστινούς τροχούς.

Διαχρονικά, είναι ένα από τα σημαντικότερα μοντέλα της τσεχικής αυτοκινητοβιομηχανίας και μάλιστα σε κάποιες χώρες της Ευρώπης είναι το πρώτο σε πωλήσεις μοντέλο της εταιρείας ή ακόμα και το πρώτο συνολικά σε επίπεδο εθνικής αγοράς.

Πρώτη γενιά (1999 - 2007)
-------------------------

Η πρώτη γενιά του Škoda Fabia παρουσιάστηκε στις 16 Σεπτεμβρίου 1999 στο Διεθνές Σαλόνι Αυτοκινήτου της Φρανκφούρτης, ως ο επίσημος αντικαταστάτης του Škoda Felicia. Η επίσημη μαζική παραγωγή του, ξεκίνησε τον Οκτώβριο του ίδιου έτους, αν και στα περισσότερα κράτη της Ευρώπης κυκλοφόρησε στην κάθε αγορά σταδιακά. Πρώτα κυκλοφόρησε στην Τσεχία στις 4 Δεκεμβρίου 1999, ενώ σε όλες τις εξαγωγικές αγορές σταδιακά μέσα στο 2000. Ενδεικτικώς, στο Βέλγιο έφτασε τον Ιανουάριο του 2000, στην Ελλάδα τον Μάρτιο, ενώ στη Γαλλία έφτασε στις 9 Μαΐου 2000 και σχεδόν ταυτόχρονα κυκλοφόρησε και στη Γερμανία.

Αρχικά ήταν διαθέσιμο αποκλειστικά ως 5-πορτο hatchback, ενώ η κατά 26 εκατοστά μεγαλύτερου μήκους έκδοση station wagon, υπό την ονομασία **Fabia Combi**, κυκλοφόρησε για πρώτη φορά τον Απρίλιο του 2000 και γνώρισε επίσης μεγάλη απήχηση.

Το σαλόνι ενός Škoda Fabia RS πρώτης γενιάς.
Επίσης, τον Νοέμβριο του 2000 κυκλοφόρησε για πρώτη φορά η έκδοση **Fabia Sedan**, που βασίστηκε στο Fabia Combi και είχε κοινές διαστάσεις με αυτό. Σημειωτέον ότι ανάμεσα σε όλες τις γενιές του Fabia μέχρι σήμερα, μόνο στην πρώτη γενιά του μοντέλου έχει υπάρξει 4-πορτη σεντάν εκδοχή αμαξώματος.

Το Fabia πρώτης γενιάς βασίστηκε στην πλατφόρμα A04 του Ομίλου Volkswagen, όπως και συνέβη και με τα Volkswagen Polo και SEAT Ibiza της αντίστοιχης χρονολογικά γενιάς. Από την πρώτη στιγμή απέσπασε άκρως θετικά σχόλια από τον Τύπο αυτοκινήτου και το κοινό, και μάλιστα στο Ηνωμένο Βασίλειο το 2000 διακρίθηκε από το περιοδικό *What Car?* ως το «Αυτοκίνητο της Χρονιάς».

H κατασκευή του Fabia πρώτης γενιάς γινόταν στην Τσεχία, στη Ρωσία, στην Ουκρανία και στην Κένυα.

### Χαρακτηριστικά

Ο πίνακας οργάνων ενός Škoda Fabia 1ης γενιάς, με χιονονιφάδα στο θερμόμετρο για ένδειξη παγετού.
Ένδειξη για σέρβις λαδιού.
Η αρχική έκδοση του μοντέλου ξεκίνησε με κινητήρα 1.000 κυβικών, ωστόσο η τιμή του ήταν σαφώς χαμηλότερη από το Volkswagen Lupo με τα ίδια κυβικά. Παρόλα αυτά, η αναβάθμιση των εκδόσεων έφεραν στην θέση τους μέχρι και βενζινοκινητήρα 1.900 κυβικών εκατοστών, όπως και τους πετρελαιοκινητήρες.

Πολλά από τα εξαρτήματα του είχαν προέλθει από την μητρική Volkswagen, με τα κυριότερα να είναι η μεγαλύτερη παλέτα κινητήρων, εκτός από τους 1.0 και 1.4 λίτρων που αναβαθμίστηκαν από την ίδια την Skoda και είχαν προέλθει από τα προηγούμενα μοντέλα της, Škoda 742 και Škoda Favorit. 

### Ανανεώσεις

Δεξιοτίμονο Škoda Fabia VRS TDi 1.8 λίτρων 130 hp του 2005, μετά την ανανέωση, στο Ηνωμένο Βασίλειο.
Τον Αύγουστο του 2004, έλαβε χώρα η πρώτη ανανέωση του Fabia, με αλλαγή της γρίλιας και των φωτιστικών σωμάτων εμπρός και πίσω, την τοποθέτηση νέου τιμονιού και κάποιες βελτιώσεις στις τεχνικές λεπτομέρειες. Επιπλέον μια από τις σπορ εκδόσεις, η **Fabia RS** (ειδικότερα στο Ηνωμένο Βασίλειο και στην Ιρλανδία διατέθηκε με την ονομασία **Fabia vRS**), έλαβε έναν αναβαθμισμένο συμπλέκτη, ενώ προστέθηκε ακόμη μία σπορ έκδοση, η **Fabia Sport**, με τον αποδοτικό κινητήρα ισχύος 75 ίππων. Σημαντικές αλλαγές υπήρξαν και στην έκδοση των 1.2 λίτρων, όπου ο κινητήρας αντικαταστάθηκε από το πιο εξελιγμένο μηχανικό σύνολο των 1.4 λίτρων.

Τον Μάρτιο του 2006, έγινε ακόμη μια ανανέωσή του, που αποκαλύφθηκε τον ίδιο μήνα στο Διεθνές Σαλόνι Αυτοκινήτου της Γενεύης, όπου τοποθετήθηκε νέος κινητήρας στην ίδια έκδοση, αλλά με περισσότερους ίππους και μεγαλύτερη απόδοση (80 ίπποι). Ταυτόχρονα, στο ίδιο Σαλόνι, παρουσιάστηκαν για τελευταία φορά κάποιες νέες αλλαγές στην αισθητική του οχήματος.

Η παραγωγή της πρώτης γενιάς σταμάτησε οριστικά τον Δεκέμβριο του 2007, έχοντας σημειώσει εξ αρχής υψηλές πωλήσεις, ενώ ήδη από τον Απρίλιο του 2007 είχε αντικατασταθεί από το Fabia δεύτερης γενιάς.

### Εκδόσεις

* Škoda Fabia Combi του 2003 (αρχική έκδοση).Škoda Fabia Combi του 2003 (αρχική έκδοση).
* Škoda Fabia RS (ανανεωμένη έκδοση).Škoda Fabia RS (ανανεωμένη έκδοση).
* Η περιορισμένη έκδοση Fabia vRS (εμπρός).Η περιορισμένη έκδοση Fabia vRS (εμπρός).
* Η περιορισμένη έκδοση Fabia vRS (πίσω).Η περιορισμένη έκδοση Fabia vRS (πίσω).

#### Επιπλέον εκδόσεις

* Škoda Fabia ως υπηρεσιακό όχημα της Τσεχικής Αστυνομίας.Škoda Fabia ως υπηρεσιακό όχημα της Τσεχικής Αστυνομίας.
* Škoda Fabia Combi ως υπηρεσιακό όχημα της Τσεχικής Πυροσβεστικής.Škoda Fabia Combi ως υπηρεσιακό όχημα της Τσεχικής Πυροσβεστικής.
* Η ειδική έκδοση Škoda Fabia WRC.Η ειδική έκδοση *Škoda Fabia WRC*.
* Η επαγγελματική έκδοση Škoda Fabia Praktik (panel van) στη Γερμανία, σε φωτο. στις 25 Δεκεμβρίου 2005.Η επαγγελματική έκδοση *Škoda Fabia Praktik* (panel van) στη Γερμανία, σε φωτο. στις 25 Δεκεμβρίου 2005.

Δεύτερη γενιά (2007 - 2014)
---------------------------

Η δεύτερη γενιά του Fabia παρουσιάστηκε με την τακτική που είχε και η πρώτη, στο Σαλόνι Αυτοκινήτου της Γενεύης τον Μάρτιο του 2007, για να κυκλοφορήσει στις αγορές τον επόμενο μήνα (Απρίλιος). Έφερε πολλά κοινά με την πρώτη γενιά, αλλά και με το οικογενειακό MPV (πολυχρηστικό / πολυμορφικό) Škoda Roomster, αφού η εμφάνισή του είχε ακολουθήσει το ίδιο πλαίσιο. Γενικότερα, το μοντέλο συνέχισε να βασίζεται στην πλατφόρμα A04, όπου είχε βασιστεί και η πρώτη γενιά του, με την μοναδική διαφορά όμως, αν και μικρή, να παρατηρείται στο μήκος του αμαξώματος, ενώ και η αισθητική του δεύτερου Fabia ήταν εμφανώς πολύ πιο σύγχρονη από τον προκάτοχό του.

Για τη δεύτερη γενιά, η έκδοση station wagon ανακοινώθηκε επίσημα από την εταιρεία τον Αύγουστο του ίδιου έτους και παρουσιάστηκε για πρώτη φορά στο Σαλόνι Αυτοκινήτου της Φρανκφούρτης τον Σεπτέμβριο του 2007, δηλαδή μόλις 1 μήνα μετά. Εδώ, σε σύγκριση με το Combi της πρώτης γενιάς, υπήρξε επιμήκυνση κατά 7 χιλιοστά, ενώ ήταν και 46 χιλιοστά ψηλότερο και ο χώρος αποσκευών αυξήθηκε κατά 54 λίτρα. Η παλέτα των κινητήρων με την hatchback μορφή ήταν όμοια, εκτός του κινητήρα 1.2 λίτρων. 

Η κατασκευή του Fabia δεύτερης γενιάς έλαβε χώρα στην Τσεχία, στην Ινδία, στο Καζακστάν, στην Κίνα και στην Ουκρανία.

### Χαρακτηριστικά

Ο κινητήρας της έκδοσης TSI ενός Škoda Fabia του 2011.
Η τεχνολογία του κινητήρα ήταν επηρεασμένη από την Audi, αλλά και με ιδιότητες παραπλήσιες του προηγούμενου μοντέλου σε πιο εξελιγμένη φάση. Πιο συγκεκριμένα, την ανανέωση αυτή δέχτηκε η παλέτα των τρικύλινδρων βενζινοκινητήρων (1.2 λίτρων, από (40 kW) 60 ίππους, έως και (51 kW) 70 ίππους και 1.4 λίτρων από (63 kW) 86 ίππους με την αναβάθμιση του ηλεκτρονικού συστήματος σε kW (κιλοβάτ), έως και τους (77 kW) 105 ίππους στην έκδοση 1.6 λίτρων.

Οι πετρελαιοκινητήρες παρέμειναν με τα ίδια χαρακτηριστικά με την πρώτη γενιά, με τον κινητήρα 1.9 λίτρων ως αποδοτικότερο να αποδίδει επίσης (77 kW) 105 ίππους.

Τον Ιούνιο του 2010, έγινε μια ανανέωση στο μοντέλο, ενώ τότε σταμάτησε η παραγωγή της σπορ έκδοσης *RS*. Μεταγενέστερα όμως, κυκλοφόρησαν νέες εκδόσεις, όπως η **GreenLine** που έδειχνε την φιλικότητα της προς το περιβάλλον μέσω ενός τρικύλινδρου πετρελαιοκινητήρα που είχε εκπομπές ρύπων μόλις 109 γραμμάρια το χιλιόμετρο.

Η σταδιακή μείωση της παραγωγής της δεύτερης γενιάς ξεκίνησε από το εργοστάσιο της Ινδίας τον Αύγουστο του 2013, για να σταματήσει εξ ολοκλήρου το 2014.

### Εκδόσεις

* Škoda Fabia Combi 2ης γενιάς.Škoda Fabia Combi 2ης γενιάς.
* Škoda Fabia 2ης γενιάς, έκδοση RS.Škoda Fabia 2ης γενιάς, έκδοση RS.
* Škoda Fabia II RS2000 (εξελιγμένη έκδοση RS).Škoda Fabia II RS2000 (εξελιγμένη έκδοση *RS*).
* Škoda Fabia II Scout (μόνο για την Κίνα)Škoda Fabia II Scout (μόνο για την Κίνα)

#### Επιπλέον εκδόσεις

* Το Fabia ως υπηρεσιακό μοντέλο της Σερβικής ΑστυνομίαςΤο Fabia ως υπηρεσιακό μοντέλο της Σερβικής Αστυνομίας
* Škoda Fabia R2 - αγωνιστική έκδοσηŠkoda Fabia R2 - αγωνιστική έκδοση
* Škoda Fabia S2000 (WRC) - αγωνιστική έκδοσηŠkoda Fabia S2000 (WRC) - αγωνιστική έκδοση

Τρίτη γενιά (2014 - 2021)
-------------------------

Η παρουσίαση του Škoda Fabia Mk3 στο Σαλόνι Αυτοκινήτου του Παρισιού το 2014.
Η τρίτη γενιά του Fabia παρουσιάστηκε στο Διεθνές Σαλόνι Αυτοκινήτου στο Παρίσι τον Σεπτέμβριο του 2014, υπό την απλή μορφή και την έκδοση Combi, αν και είχε μπει στη μαζική παραγωγή ήδη από τα τέλη Αυγούστου, με την κυκλοφορία της να ξεκινάει στα περισσότερα κράτη τον Νοέμβριο του ίδιου έτους. Εδώ καθιερώθηκε μια πιο αιχμηρή σχεδίαση, πλην όμως η παλέτα των κινητήρων ελαχιστοποιήθηκε κατά πολύ, με αποτέλεσμα το ίδιο να συμβεί και με τις εκδόσεις της τρίτης γενιάς. Η πιο σπορ έκδοση vRS για παράδειγμα δεν ήταν καν στα πλάνα της εταιρείας, λόγω των χαμηλών πωλήσεων της έκδοσης αυτής στη δεύτερη γενιά.

Η τρίτη γενιά είναι βασισμένη στην πλατφόρμα PQ25 του Volkswagen Polo 5ης γενιάς και μερικά κατασκευασμένο επιπλέον από τα πρότυπα της πιο χρηστικής πλατφόρμας MQB του Ομίλου Volkswagen. Το τρίτης γενιάς μοντέλο έμοιαζε περισσότερο με την εμφάνιση της πρώτης γενιάς, όπου είχε την δική της επιτυχία, πλην όμως σε πιο εξελιγμένο στάδιο. Οι διαφορές που παρατηρούνται, ωστόσο, είναι στο ύψος του δαπέδου από το έδαφος, όπου μειώθηκε κατά 30 χιλιοστά, ενώ το μήκος αυξήθηκε κατά 90 χιλιοστά. Επίσης, το βάρος μειώθηκε κατά 65 κιλά σε σχέση με το μοντέλο δεύτερης γενιάς.

Το 2015, διακρίθηκε ως το «Καλύτερο αυτοκίνητο της χρονιάς» του περιοδικού *What Car?* όπως και στην κατηγορία «Καλύτερο κόμπακτ αυτοκίνητο της χρονιάς».

Η κατασκευή και τελική του συναρμολόγηση, γινόταν στα κεντρικά εργοστάσια της Škoda Auto στην Τσεχία.

### Χαρακτηριστικά

Όσον αφορά τις επιπρόσθετες ιδιαιτερότητες του μοντέλου, φάνηκε πως η εταιρεία το απλοποίησε κατά πολύ, προσφέροντας κυρίως μόνο δυο βενζινοκινητήρες (1.0 ΜPI και 1.2 TSI). Αρχικά διατέθηκε και ένας 3-κύλινδρος πετρελαιοκινητήρας 1.4 TDi σε δύο αποδόσεις ισχύος, αλλά η έκδοση αυτή παρήχθη μόνο από τον Οκτώβριο του 2014 έως τον Ιούλιο του 2018 και τότε αποσύρθηκε οριστικά από την παραγωγή. Ο κινητήρας 1.2 TSI (βενζίνης) είναι ο ίδιος που τοποθετήθηκε και στη βάση του μοντέλου δεύτερης γενιάς.

Η παλέτα του κιβωτίου ταχυτήτων, επίσης, μειώθηκε κατά μία έκδοση, έχοντας πλέον δύο χειροκίνητα κιβώτια, 5 και 6 σχέσεων, και ένα αυτόματο κιβώτιο 7 σχέσεων.

### Εκδόσεις

* Fabia Mk3 σε έκδοση Combi.Fabia Mk3 σε έκδοση Combi.

#### Επιπλέον εκδόσεις

* Škoda Fabia R5 (αγωνιστική έκδοση)Škoda Fabia R5 (αγωνιστική έκδοση)

Τέταρτη γενιά (2021 - σήμερα)
-----------------------------

Το σαλόνι του Škoda Fabia τέταρτης γενιάς.
Η μαζική παραγωγή της τέταρτης γενιάς του Škoda Fabia ξεκίνησε στις 12 Ιουλίου 2021. Σημαντική βελτίωση έλαβε χώρα στην αεροδυναμική, με τον αεροδυναμικό συντελεστή Cd να πέφτει από το 0,32 στο 0,28, με τη Škoda να ανακοινώνει τότε ότι «πρόκειται για τον καλύτερο αεροδυναμικό συντελεστή σε αυτοκίνητο πόλης».

Αρχικά είχε ανακοινωθεί ότι το 2023 θα προστεθεί εκ νέου μια έκδοση station wagon, αλλά στις 24 Οκτωβρίου 2021 ο Διευθύνων Σύμβουλος της εταιρείας, Thomas Schafer, με νέες του δηλώσεις έκανε γνωστό ότι δεν θα υπάρξει τέτοια εκδοχή αμαξώματος στην τέταρτη γενιά και η αιτία είναι οι ιδιαίτερα αυστηρές απαιτήσεις ρύπων του Euro 7. Για την ακρίβεια, δήλωσε ότι η απόφαση αυτή ελήφθη προκειμένου η Škoda να καταφέρει να συμμορφωθεί με τα αυστηρότερα Euro 7 πρότυπα εκπομπών ρύπων που θα τεθούν σε ισχύ στην Ευρώπη μέσα στα επόμενα χρόνια, σε συνδυασμό και με την εστίαση της εταιρείας στα ηλεκτρικά μοντέλα. Σημειωτέον ότι το Škoda Fabia Combi ήταν το τελευταίο station wagon μοντέλο της supermini κατηγορίας B που ήταν ακόμα διαθέσιμο στην αγορά και μάλιστα αντιπροσώπευε τότε το 34% των συνολικών πωλήσεων της τρίτης γενιάς του Fabia.

Αναφορές
--------

1. ↑  «Παρίσι 2014: Να Skoda Fabia». Autoblog. 1 Οκτωβρίου 2014. Αρχειοθετήθηκε από το πρωτότυπο στις 25 Δεκεμβρίου 2014. Ανακτήθηκε στις 25 Ιανουαρίου 2017.
2. ↑  «New Skoda Fabia 2015 specs and details». Auto Express. 8 Ιανουαρίου 2015. Αρχειοθετήθηκε από το πρωτότυπο στις 4 Μαΐου 2017. Ανακτήθηκε στις 25 Ιανουαρίου 2017.
3. ↑  «Skoda Fabia is 2015 What Car? Car of the year». What Car?. 7 Ιανουαρίου 2015. Ανακτήθηκε στις 25 Ιανουαρίου 2017.
4. ↑  «Production of new Skoda Fabia set for end of August». The Prague Post. 1 Αυγούστου 2014. Ανακτήθηκε στις 25 Ιανουαρίου 2017.
5. ↑  «New ŠKODA FABIA excels in demanding endurance tests». *ŠKODA Storyboard* (στα Αγγλικά). Αρχειοθετήθηκε από το πρωτότυπο στις 14 Μαΐου 2021. Ανακτήθηκε στις 12 Μαρτίου 2021.
6. ↑  www.autoblog.gr/ Η Škoda καταργεί το Fabia Combi / 24 Οκτωβρίου 2021.

Βιβλιογραφία
------------

* A.K. Legg: Škoda Fabia Haynes Owners Workshop Manual, 2000–2006. ISBN 1-84425-376-7.
* Automobil Revue. Katalog 2000, ISBN 3-444-10586-X.
* Rüdiger Szengel, Hermann Middendorf, Niels Möller, Hans Bennecke: Der modulare Ottomotorbaukasten von Volkswagen. In: Motortechnische Zeitschrift. Band 73, Nr. 06, 2012, S. 476–482.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Škoda Fabia** |

* Η επίσημη Ελληνική ιστοσελίδα του Škoda Fabia